Coeficiente Gini

El coeficiente Gini, índiz Gini o ratio Gini ye una midida de dispersión estadística creada cola intención de representar la distribución d'ingresos de los habitantes d'una nación, y ye la midida usada davezu pa medir la desigualdá. Foi desarrollada pol estadísticu y sociólogu italianu Corrado Gini, y espublizada na so obra de 1912 Variabilità e mutabilità (Variabilidá y mutabilidá)Gini, C. (1912). Variabilità e mutabilità, C. Cuppini, Boloña, 156 páxines. Reimprimíu en Memorie di metodologica statistica (Ed. Pizetti E, Salvemini, T). Roma, Llibrería Eredi Virgilio Veschi (1955).

El coeficiente de Gini mide la desigualdá ente valores d'una distribución de frecuencies (por exemplu, niveles d'ingresos). Un coeficiente Gini de 0 (ó 0%) espresa la igualdá perfecta, na que tolos valores son iguales (por exemplu, cuando toles persones de la muestra reciben los mesmos ingresos). Un coeficiente de 1 (ó 100%) indica una desigualdá máxima ente los valores (por exemplu, cuando ún tien tolos ingresos y los demás nun tienen dengún). Ye posible alcontrar valores mayores de 1 pal coeficiente si hai persones que representen una contribución negativa al total (por exemplu, si tienen deudes -ingresos negativos-). En grupos grandes, sicasí, ye perdifícil alcontrar valores cercanos o superiores a 1.

Esti coeficiente foi propuestu por Gini como una forma de midir la desigualdá d'ingresos o de riqueza. Nos países de la OCDE, a finales de la década del 2000, y teniendo en cuenta l'efectu redistribuidor de los impuestos y les transferencies dende l'esterior, el coeficiente Gini movíase ente'l rangu del 0,24 d'Eslovenia y el 0,49 de Chile. Los países africanos teníen los mayores coeficientes pre-impuestos en 2008-2009, con un máximu en República Sudafricana, que'l so coeficiente estimábase ente 0,63 y 0,70, que baxaba al 0,52 al tener en cuenta los programes d'asistencia social y al 0,47 al incluyir nel coeficiente los impuestos. El coeficiente pa los ingresos mundiales en 2005 sitúase, según los diversos estudios, ente 0,61 y 0,68.

Hai delles cuestiones a tener en cuenta a la hora d'interpretar esti coeficiente. Asina, el mesmu valor puede dase con curves de distribución perdiferentes, y hai que tener tamién en cuenta a la hora de valoralu la estructura demográfica. Los países con un avieyamientu de la población o con munchos nacimientos tien un coeficiente previu a impuestos creciente magar que la distribución d'ingresos ente los adultos que trabayen remanezca constante. Pa intentar afinar el conceptu los académicos tienen desarrollao más d'una docena de variantes del coeficienteYitzhaki, Shlomo, More than a Dozen Alternative Ways of Spelling Gini. World Bank, 2007..

 Referencies 

Categoría:Economía